Kopierte produkter og ulovlig markedsføring avslørt hos Temu
– Villedende og ulovlig, sier Forbrukerrådet. Med et enormt utvalg produkter, ekstremt lave priser og tilsynelatende uendelig med rabatter, har den kinesisk-eide nettbutikken Temu tatt verden med storm. Men undersøkelser gjort av Tek.no kan tyde på både prisjuks, ulovlig markedsføring og villedende praksis. En genser fra den svenske merkevaren NA-KD selges for eksempel for knappe 200 kroner på Temu, mens et flygetelt fra Tentsile koster rundt 700 kroner – 3000 kroner mindre enn hos merkevaren selv. Problemet er at det ikke stemmer.  Både teltet og NA-KD-genser har rappet bildene fra originalmerkenes nettsider. Det du får er derfor billige kopier. – Villedende og ulovlig, uttaler juridisk seniorrådgiver i Forbrukerrådet, Thomas Iversen.  Temus talsperson skriver til Tek at de undersøker saken. To ulike annonsører på Temu, henholdsvis Shang Ke Mai Xhi og Yia Life, bruker nøyaktig det samme bildet fra NA-KD for å reklamere for produktet sitt. Iversen påpeker at dette i kombinasjon med at plaggene dukker opp når man søker på «nakd genser», forsterker inntrykket av at det er nettopp en original NA-KD-genser man får.  – For de som kjenner til merket NA-KD, vil bildebruken helt klart gi inntrykk av at dette er snakk om merkevaren, uttaler han. Forbrukertilsynet svarer alltid på generelt grunnlag, og kommenterer konkrete saker kun i helt spesielle tilfeller. Likevel bekrefter de det juridiske bakteppet Iversen uttaler seg om.  – Dersom det brukes bilder fra bestemte merker, men hvor produktet som selges ikke er fra dette merket, vil dette lett være villedende markedsføring i strid med markedsføringsloven, uttaler underdirektør i tilsynsavdelingen til Forbrukertilsynet, Mats Bjønnes. Både Bjønnes og Iversen noterer samtidig at bruken av disse bildene kan være brudd på opphavsretten.  – Med mindre bildebruken er lisensiert fra NA-KD, noe jeg tviler på, vil også bruken av bildene på Temu være brudd på opphavsretten til selskapet som står bak merkevaren NA-KD, uttaler Iversen. Temus talsperson uttaler at hvis det stemmer at det er blitt anvendt bilder som er tatt fra NA-KD, så er dette et klart brudd på deres retningslinjer. – Når Temu mottar klager om brudd på andres varemerker, undersøkes saken raskt, og hvis det viser seg å ha skjedd feil, blir produktet umiddelbart fjernet, uttaler Temus pressetalsperson, Michael Falk til Tek. Tek.no har forsøkt å nå NA-KD for en kommentar uten hell. Det finnes en rekke andre eksempler enn genseren til NA-KD. Blant annet er det nevnte teltet Tentsile, som hos selskapet selv koster 4–5000 kroner, men selges for betydelig høyere pris i Norge. Hos Temu derimot kan du få det til knappe 400- eller 700 kroner, avhengig av hvilke selgere du velger. Det er selvsagt en kopi, men bildene er altså fra Tentsile selv. Du finner også andre tydelige bildetyverier, slik som bruken av David Beckham i en solbrillereklame, hvor logoen til Beckhams egne solbrillemerket er kuttet vekk. Mens andre produkter igjen bare er så mistenkelig lik et kjent merke, at det er veldig enkelt å gå fem på. Slik som Oakley-solbrille-kopiene.  Du får også opp en rekke beskjeder fra Temu, som legger opp til at du må bestemme deg raskt, for produktet er angivelig både kjempepopulært og snart utsolgt.  Dette er i utgangspunktet ikke ulovlig, men kan likevel anvendes på en villedende måte. Netthandler har nemlig ikke lov til å gi inntrykk av at det haster, hvis dette rent faktisk ikke er reelt. Da Tek.no gjennomførte noen stikkprøver for å se hvor ofte vi fikk opp at noe hastet, bemerket vi oss at brorparten av tilbudene i handlekurven – alt var jo angivelig på tilbud – var «nesten utsolgt». Forbrukerrådets Iversen gjennomførte egne stikkprøver og kom til samme konklusjon. – Svært mange produkter er markert som «Kun 5 igjen», «Snart utsolgt»  eller tilsvarende, noe som neppe kan være reelt for alle disse produktene, skriver han til Tek. Temus talsperson hevder på sin side at lagerinformasjonen som vises er korrekt, og at alle varsler om kundeaktivitet stemmer.  – Vår forsyningskjede fungerer som en fleksibel on-demand-modell. Vi kan ha et mindre varelager sammenlignet med tradisjonelle leverandører, da denne strategien gjør at vi kan reagere raskere på endringer i markedet, noe som gjør at vi kan være raskere enn konkurrentene. Dette er også forklaringen på at et produkt kan bli utsolgt så raskt, uttaler Falk. Da Tek spør om ikke den kontinuerlige tilgangen på produktene, også vil si at de i praksis aldri selger ut et produkt, hevder Falk at dette ikke stemmer. – Det kan hende at det produseres mer hvis et produkt viser seg populært, men dette tar tid, svarer Falk. Du blir også oppfordret på det sterkeste til å laste ned Temu-appen når du besøker Temus nettsted. Ofte når du besøker et produkt fra mobilen vil et «lykkehjul» dukke opp, og etter er par snurr vil du «vinne» en høy rabatt for produktet i appen.  I praksis får du samme prisen på produktet både i appen og i nettleseren.  Det samme lykkehjulet dukker for øvrig også opp i appen, hvor de også opplyser i liten tekst at du har 100 prosent garanti for å vinne på. Den samme teksten finner vi ikke i nettleseren.  Denne typen markedsføring, som gir et falskt inntrykk av at vi får prisfordeler ved å bruke appen er villedende, forklarer Iversen. – En slik praksis vil regnes som villedende handelspraksis, siden den er egnet til å få folk til å ta økonomiske valg de ellers ikke ville gjort. Dette fremstår helt nytt for Temu, ifølge deres talsperson.  – Målet vårt er å skape en engasjerende og hyggelig handleopplevelse, ikke å manipulere kundene våre, uttaler Falk, som viser til at Temu har ønsket å gjøre handelen mer spennende ved å «gamifisere» handelsopplevelsen med ting som lykkehjulet. – Vi ble ganske overrasket over å høre at vår tilnærming til interaktiv netthandel kunne oppfattes som villedende. Dette var aldri vår intensjon, uttaler han, før han legger til at selskapet bestrider at deres markedsføring er villedende. Enorme rabatter - umulig å vite om er reelle Det skiltes også med store prisrabatter på Temu, men det er vanskelig å vurdere hvorvidt disse faktisk er reelle. I henhold til norske lover kreves det at selskapet må opplyse om den laveste førprisen de siste 30 dagene, men for å kunne vite med sikkerhet at dette stemmer må man overvåke nettstedet over tid. Eller så må tilsynsmyndighetene, altså Forbrukertilsynet, be aktøren om å fremlegge dokumentasjon som bekrefter at førprisene er riktige. Vi spurte derfor Forbrukertilsynet om de kom til å gjøre egne undersøkelser av Temus markedsføring. – Vi har registrert at Temu markedsfører seg aktivt overfor norske forbrukere, og er derfor et selskap det kan være aktuelt å se nærmere på, uttaler Bjønnes.
Undersøkelser gjort av Tek kan tyde på prisjuks, ulovlig markedsføring og villedende praksis hos kinesisk-eide Temu  Produkter, som gensere fra den svenske merkevaren NA-KD og flygetelt fra Tentsile, selges på Temu med bilder hentet fra merkevarenes nettsider, noe som gir inntrykk av at kunden kjøper originalvarer, når de i realiteten får billige kopier. Meldinger om at produkter er «nesten utsolgt» blir også brukt aktivt, hvilket kan være villedende hvis dette ikke er reelt. Tek.no fant også at Temu-appen, som gjør det attraktivt for kunder å laste ned ved å love høyere rabatter, ikke gir noen faktiske prisfordeler over nettleserhandel. Fordi Temu markedsfører seg sterkt mot norske kunder, har Forbrukertilsynet notert seg saken.